### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2020. szeptember 23 –i ülésére)

# TÁRGY: A GORDIUSZ INTÉZMÉNY KÉRELME

A Gordiusz Intézmény (5700 Gyula, Béke sugárút 12. fszt. 1.), mint szociális szolgáltató képviseletében dr.Szokolyai Zsolt intézményvezető kérelmet nyújtott be Kiskőrös Város Önkormányzatához népkonyhai szolgáltatás nyújtásához történő hozzájárulás megadása céljából. Az intézmény 2013. év óta végez szociális alapszolgáltatási feladatokat. Ennek keretében egyrészt szociális étkezést (szociális konyha és népkonyha), valamint pszichiátriai nappali ellátás nyújtását végzi. A népkonyhai szolgáltatás körében munkanapokon 11 óra és 13 óra közötti időben tervezik biztosítani az étel kiosztását napi egy alkalommal. Az ételosztást a jelenleg kivitelezés alatt álló Hagyományok Házának tálaló konyhájában kívánják biztosítani, ezért kérik, hogy az Önkormányzat biztosítsa részükre a tálalókonyha használatát a kiosztás időpontjában. Az ételkiosztás csak olyan helyszínen biztosítható, amely megfelel a hatósági engedélyben foglalt feltételeknek.

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet 23. § (1)-(2) bekezdései szerint a népkonyha alkalmi jelleggel és helyben fogyasztással legalább napi egyszeri egy tál meleg ételt biztosít azoknak a szociálisan rászorult személyeknek, akik más étkeztetési formát nem vesznek igénybe. Népkonyhát elsősorban olyan településen (településrészen) indokolt létrehozni, ahol a rászorulók életformája miatt elsősorban alkalmi étkeztetés iránt van igény.

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 134/G.§ (5) bekezdése szerint a 2019. január 1-jét követően indított, népkonyha-szolgáltatás szolgáltatói nyilvántartásba történő bejegyzése iránti eljárásban a bejegyzés feltétele az ellátási terület szerinti települési, fővárosi kerületi önkormányzat hozzájárulása.

A hozzájárulás annak vizsgálata érdekében szükséges, hogy az önkormányzat által működtetett szociális ellátórendszerbe bele lehet-e illeszteni az egyéb fenntartók által nyújtott népkonyha szolgáltatást.

Az Önkormányzat a fentieket megvizsgálta és megállapította, hogy Kiskőrösön a szociálisan rászoruló személyeknek a Magyarországi Baptista Egyházaz Önkormányzattal kötött feladatellátási szerződés alapján a Filadelfia Integrált Szociális Intézményen keresztül biztosítja az ellátást (2019. évben 200 főnek), valamint a Kiskőrösi Evangélikus Egyházközség fenntartásában működő Jó Pásztor Evangélikus Szeretetotthon is nyújt étkeztetést a rászorulóknak.

**Kiskőrös, 2020. szeptember 18.**

**Domonyi László sk.**

**polgármester**

#### HATÁROZAT-TERVEZET

***„A” változat***

A Képviselő-testület hozzájárul, hogy Kiskőrös Város közigazgatási területén a Gordiusz Intézmény (5700 Gyula, Béke sugárút 12. fszt. 1.) fenntartásában működő szociális szolgáltató intézmény népkonyhai szolgáltatást nyújtson.

**Felelős:** polgármester

**Határidő:** azonnal

***„B” változat***

A Képviselő-testület nem járul hozzá, hogy Kiskőrös Város közigazgatási területén a Gordiusz Intézmény (5700 Gyula, Béke sugárút 12. fszt. 1.) fenntartásában működő szociális szolgáltató intézmény népkonyhai szolgáltatást nyújtson.

**Felelős:** polgármester

**Határidő:** azonnal